text: Teliakunder ramt af nedbrud
  27 december 2017 kl. 20.41
  Nedbrud har ramt tusindvis af Teliakunder, der lige nu står uden internet.
  Telia er ramt af et omfattende nedbrud, der betyder, at flere står uden internet.
  Selskabet kan endnu ikke sige, hvad nedbruddet skyldes. Derfor er det også usikkert, hvornår internettet igen er oppe at køre.
  - Vi har folk på sagen, og de arbejder benhårdt på at identificere nedbruddet. Så snart det er identificeret, ved vi hvor mange eller hvor få kunder, der egentlig er berørt af det, siger Rasmus Avnskjold til Ritzau.
  Telia er Danmarks tredjestørste teleselskab og har 1,49 millioner kunder i Danmark.
  